《鞠坡精舍探梅致跂惠》
清代·陶邵学

朝闻百鸟鸣相呼，春风几日来庭除。闭门病客一事无，强起寻花破羁孤。

城北十亩开精庐，野塘石磴相萦纡。入门一笑回清矑，青枝红萼千万株，繁英乱蕊密复疏。

横斜偃蹇各有态，堕落荒寒谁与娱。我来手把青珊瑚，天风习习吹五铢。

罗袂无声侵玉肤，绰约㛹娟仙藐姑，餐霞吸露清而姝。

无言独立意有馀，令我绮念无由除。一朝宿痼如亡逋，忆昔看花与子俱。

锦茵醉倒还相扶，赋诗彩笔追吴歈。越才蜀隽联襟裾，五年坐惜风烟徂。

故人流落天一隅，今来对花意踟蹰。恨无玉斝相斟，安得千里邮君书，扁舟归来沽玉壶。

春风唤起花魂苏，莫遣烟雨堆寒芜。

作者简介：陶邵学，字子政，又字子源，番禺人。光绪甲午进士，官内阁中书。有《颐巢类稿》。